<classify> WAZAZI wametakiwa kuwa makini baada ya ugonjwa wa kisukari kuongezeka miongoni mwa watoto na vijana jambo ambalo wataalamu wameainisha dalili ambazo wanapaswa kuzifahamu mapema wawafikishe hospitalini.Miongoni mwa watoto wenye ugonjwa huo ni wenye umri wa mwaka mmoja huku dalili zinazotajwa mara nyingi kukumba kundi hili ni tano ambazo ni hatari zaidi ikiwemo ya kukojoa usiku kitandani kwa mtoto aliyeacha kukojoa, kuamka mara nyingi usiku kwa ajili ya haja ndogo, kukojoa mara kwa mara, mkojo mwingi na kiu ya mara kwa mara.Hayo yalielezwa hivi karibuni na wataalamu wakiwamo viongozi wa Chama cha Kisukari Tanzania TDA na Shirikisho la Magonjwa yasiyo ya Kuambukiza TANCDA katika mahojiano maalumu na mwandishi wa habari hizi. Mwenyekiti wa TDA, Profesa Andrew Swai alitaja dalili nyingine za kisukari kwa watoto na vijana walio katika balehe ni kula sana, kupungua uzito na kuchoka sana.Lakini pia mara chache wanaweza wakawa wanaumwa mara kwa mara magonjwa kama vile fangasi za sehemu mbali mbali za mwili, alisema.Mkurugenzi Mtendaji wa hospitali ya Hindul Mandal ambaye pia ni Katibu Mkuu wa TDA, Dk Kaushik Ramaiya alikiri kuwapo ongezeko la watoto wenye kisukari akishuhudia kuwa miongoni mwa waliofikishwa hospitalini kwake wapo wenye umri wa mwaka mmoja.Wakati awali ugonjwa wa kisukari ulichukuliwa kuwa unaathiri watu wazima pekee, wataalamu hao wamefafanua kwamba inawezekana zamani watoto wengi walikuwa hawapimwi au walikuwa hawapati tiba sahihi ya kisukari kwa hiyo tatizo halikuweza kuonekana kirahisi.Profesa Swai alisema haikufikiriwa kama watoto wadogo pia hupata kisukari hivyo nguvu kubwa ilielekezwa kwa watu wazima.Alisema upo uwezekano mkubwa kwamba watoto walikuwa wakifariki bila kujulikana au wakawekwa kwenye makundi ya magonjwa mengine kama vile malaria na pneumonia.Shirika la Afya Duniani WHO linakadiria kuwa idadi ya watu wenye kisukari imeongezeka kutoka milioni 108 mwaka 1980 na kufikia watu milioni 422 mwaka 2014.Kama akutakuwa na juhudi za kupambana na ugonjwa huo, shirika linasema ifikapo mwaka 2035, kutakuwa na wagonjwa milioni 592 duniani.Waziri wa Afya, Jinsia na Watoto, Ummy Mwalimu alisema juzi kuwa lengo la serikali ni kupunguza wagonjwa wa kisukari nchini kwa asilimia 28 ifikapo mwaka 2025 kwa kuweka mikakati mbalimbali ya kujikinga na magonjwa yasiyo ya kuambukiza.Takwimu za miaka sita iliyopita za Shirikisho la Kimataifa la Kisukari IDF zilikadiria kwamba kulikuwa na watoto 500,000 wenye chini ya umri wa miaka 15 duniani waliokuwa wakisumbuliwa na kisukari.Nchi zinazoongoza kwa kuwa na kiwango kikubwa cha kisukari miongoni mwa watoto na asilimia kwenye mabano ni Ulaya 76 huku nchi za Kusini mwa Jangwa la Sahara zikiwa na kiwango kidogo cha asilimia nane.  <topic>: kitaifa 